Il-Prim Ministru Robert Abela qal li l-Gvern se jalloka €10 miljun biex Malta titneħħa mil-lista l-griża tal-Financial Action Task Force (FATF). Dan se jsir biex jissaħħu numru ta' istituzzjonijiet Maltin, biex tittejjeb is-sistema diġitali tal-qorti, u biex jiġu introdotti riformi sabiex dan ikun possibbli. Waqt li kien qed jindirizza konferenza organizzata minn FinanceMalta, Dr Abela qal ukoll li filwaqt li Malta trid timplimenta l-pjan ta' azzjoni maqbul mal-FATF, huwa ta' kuraġġ kif żewġ aġenziji li jagħtu r-ratings ekonomiċi komplew juru fiduċja fl-ekonomija Maltija. Abela wiegħed ukoll li se tingħata aktar informazzjoni lill-Financial Intelligence Analysis Unit (FIAU) biex tiġġieled aħjar kontra r-reati tal-ħasil ta' flus f'Malta. Intant, aktar kmieni llum, il-Partit Nazzjonalista qal li Gvern Nazzjonalista kieku jneħħi lil Malta mil-lista l-griża tal-FATF fi tliet xhur, u mhux fi 18-il xahar kif beħsiebu jagħmel il-Gvern Laburista. L-istqarrija tal-PN: Gvern Nazzjonalista kieku jneħħi lil Malta mil-lista l-griża fi 3 xhur – PN Fi stqarrija, il-PN ikkundanna l-mod kif il-Prim Ministru Robert Abela qed jaħseb li l-fatt li Malta qiegħda fuq din il-lista se jgħaddi waħdu u mhux jitkellem wisq fuqu. Fl-istqarrija l-PN qal ukoll li lest jagħti l-kredibbiltà li għandu nieqsa l-Partit Laburista. B'reazzjoni għall-istqarrijiet ta' Abela u Grech, il-kandidat indipendenti Arnold Cassola saħaq li filwaqt li Robert Abela mhuwiex responsabbli talli Malta tpoġġiet fil-lista l-griża, huwa responsabbli talli qiegħed iżommha hemm. Cassola qal li l-Gvern ma jmissux jaqbad man-negozji ż-żgħar, iżda ma' dawk li ħaslu l-flus jew li kienu involuti fi skandli kbar. Fost in-nies li semma, kien hemm l-eks Prim Ministru Joseph Muscat, l-eks Chief of Staff tiegħu Keith Schembri, u l-eks Ministru Konrad Mizzi. Rigward l-istqarrija tal-PN, Cassola qal li dan ma jmissux jigdeb biex iġib il-voti tan-nies, għaliex dak li qal Bernard Grech huwa impossibbli. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_60f9015e58f82_rand.td-a-rec-img{text-align:left}.td_uid_3_60f9015e58f82_rand.td-a-rec-img img{margin:0 auto 0 0}